מי לא רוצה מראה עור רענן, מואר וחיוני? את משקיעה מזמנך מול המראה, מתאפרת במוצרים הכי טובים ועדיין מרגישה שחסר זוהר טבעי. הטעות הראשונה שאת יכולה לעשות היא לוותר על השלב החשוב ביותר- הכנת עורך לפני האיפור. ככל שהעור שלך יראה טוב יותר כך גם האיפור יראה טוב יותר ויחזיק לאורך זמן.

מלבד מראה איפור פחות מואר, דילוג על ניקוי והכנת העור לפני ואחרי האיפור יכול להוביל לחסימת נקבוביות עור הפנים שלך. נקבוביות חסומות יכולות לגרום לאקנה ומראה עור פנים מלוכלך. לכן חשוב שתכניסי את שלב הניקוי וטיפוח עור הפנים לשגרת היום שלך, גם אם אינך מתאפרת כל יום.

אם את מתחתנת בקרוב ואינך נוהגת לטפל בעור פנייך ביום-יום, זה הזמן להתחיל לדאוג לעצמך, לטפח את עורך ולהכינו לאיפור ביום החתונתה שלך.

לפני שנתחיל חשוב שתדעי לאבחן את עור פניך. האם הוא שומני? יבש? מעורב? לפי סוג עורך תוכלי להתאים מוצרים נכונים לך ולהגיע לתוצאה טובה יותר.

שלבים להכנת עור פנייך לפני הנחת האיפור:

נקי היטב את עור הפנים

נקי את פנייך ביסודיות עם סבון פנים מתאים לסוג עור הפנים שלך. למשל: לעור פנים יבש השתמשי בתחליב רחצה מועשר בלחות ומרכיבים מזינים שיעזרו בריכוך עורך ויעניקו לו גמישות. לעור פנים שמנוני השתמשי בג‘ל או קצף המכילים מרכיבים המווסתים את פעילות בלוטת החלב, סופחים עודף שומניות וחומרים לחיטוי העור ולכיווץ נקבוביות.

פילינג (לשימוש ביתי)

הפילינג מנקה את העור ביסודיות ועוזר בהסרת תאי עור מתים כדי לאפשר חשיפת עור חדש ורענן. הקפידי לעשות פילינג בין פעם לפעמיים בשבוע אך זכרי, את צריכה לתת לתאי עור מת להיבנות קודם כדי שתוכלי להסיר אותם.

איך תדעי באיזה תדירות את צריכה לעשות פילינג? אם עורך אדום בצורה יוצאת דופן את כנראה עושה פילינג בתדירות גבוהה מדי. מהצד השני, אם עורך עדיין מרגיש מחוספס ולא ”נקי“ את צריכה להעלות את התדירות.

חשוב: הכוונה לפילינג לשימוש ביתי שניתן לרכוש בחנויות הפארם או בסופר ולא בפילינג רפואי אשר נעשה ע“י רופא בלבד וכולל תכשירים הדורשים מרשם.

מרחי קרם לחות

מריחת קרם לחות הוא צעד נוסף עליו חשוב להקפיד לפני הנחת האיפור על הפנים. מריחת קרם לחות תעניק לעורך מראה רענן וחיוני יותר ויעזור בהטמעה טובה יותר של האיפור על העור. כמו סבון הפנים גם את קרם הלחות יש להתאים לסוג העור. אם עור פנייך יבש, מומלץ קרם עשיר לחות ואם הוא שומני מומלץ קרם לחות על בסיס מים.

את קרם הלחות יש למרוח ע“י לחיצת כמות קטנה של קרם ממש לתוך העור עם האצבעות ולא בתנועות עיסוי של העור כפי שנהוג לחשוב. הזהרי לא להתמש בכמות גדולה מדי של קרם או בקרם לחות כבד מדי שיגרום לעורך להיראות שמנוני.

פריימר

פריימר הוא מוצר נפלא אשר משלים את שלב ההכנה של העור ועוזר לעמידות האיפור.

תוכלי למצוא מגוון רחב של פריימרים ולהתאים במיוחד לצרכייך. ישנם פריימרים העוזרים לתקן גוון עור, אם את סובלת מאדמומיות לדוגמא תוכלי למצוא פריימר עם גוון ירקרק. אם את נותה להבריק ועורך שמן יש פריימרים המבטלים ברק. אם לעורך יש חטטים תוכלי למצוא פריימר בעל מרקם קרמי וסמיך יותר המתיישב בתוכם ונותן מראה של עור חלק יותר.

שתי מים

ידוע לנו כמה מים חשובים לבריאות אבל בואו נאמר את האמת. לא כולנו זוכרות כמה שתינו במשך היום אך גרוע מכך, לא כולנו מקפידות על שתיית מים. תדאגי תמיד שיהיה לך בקבוק מים קטן איתך והקפידי לסיים אותו ולמלא לפחות שלוש פעמים.

מלבד הבריאות והעובדה שלא תתיבשי עור פניך יהיה חיוני ומואר יותר ושפתייך מלאות ובשרניות.